หน่วยปฏิบัติการฝนหลวง 10 หน่วย  เดินหน้าทำฝนหลวงช่วยพื้นที่การเกษตร พื้นที่ประสบภัยแล้ง และพื้นที่เสี่ยงต่อการขาดแคลนน้ำอุปโภค เพื่อบรรเทาสภาวะแห้งแล้งให้ได้มากที่สุด
นายปนิธิ เสมอวงษ์ รองอธิบดีกรมฝนหลวงและการบินเกษตร ด้านปฏิบัติการ เปิดเผยว่า ผลปฏิบัติการเมื่อวานนี้ (22 สิงหาคม 2562) มีการขึ้นบินปฏิบัติการฝนหลวง จำนวน 10 หน่วยปฏิบัติการ ทำให้มีฝนตกบริเวณพื้นที่การเกษตร พื้นที่ประสบภัยแล้ง และพื้นที่เสี่ยงต่อการขาดแคลนน้ำอุปโภคบริโภคบางส่วนของ จ.เชียงใหม่ ตาก พิษณุโลก ลพบุรี กาญจนบุรี ขอนแก่น นครราชสีมา อุบลราชธานี สุรินทร์ สระแก้ว และพื้นที่ลุ่มรับน้ำเขื่อนแม่กวงอุดมธารา เขื่อนแม่มอก เขื่อนป่าสักชลสิทธิ์ เขื่อนวังร่มเกล้า เขื่อนอุบลรัตน์ และอ่างเก็บน้ำอีก 12 แห่ง        ในขณะที่ปริมาณน้ำในอ่างเก็บน้ำที่มีปริมาณน้ำน้อยกว่า 30% ของปริมาณน้ำใช้การ มีอ่างเก็บน้ำขนาดใหญ่มีจำนวน 18 แห่ง และอ่างเก็บน้ำขนาดกลางจำนวน 161 แห่ง ส่วนการคาดการณ์พื้นที่ประกาศเสี่ยงฝนตกหนักจากกรมอุตุนิยมวิทยาวันนี้ อยู่ที่บริเวณภาคเหนือ ยกเว้นทางตอนล่างแถว จ.สุโขทัย กำแพงเพชร พิจิตร ที่ยังเป็นฝนตกเล็กน้อย ภาคตะวันออกเฉียงเหนือตอนบนบริเวณ จ.เพชรบูรณ์ เลย หนองบัวลำภู อุดรธานี บึงกาฬ สกลนคร นครพนม มุกดาหาร อุบลราชธานี ภาคตะวันออกบริเวณ จ.ตราด จันทบุรี สระแก้ว ปราจีน นครนายก และภาคใต้อยู่ทางด้านตะวันตกบริเวณ จ.ระนอง พังงา กระบี่ ตรัง สตูล ด้านแผนที่ปริมาณฝนตกสะสม แสดงให้เห็นว่ามีปริมาณน้ำฝนเก็บกักในพื้นที่ภาคเหนือด้านตะวันออกบริเวณ จ.น่าน ยังคงมีปริมาณน้ำฝนสะสมอยู่ที่ 100-200 มม. ภาคตะวันออกเฉียงเหนือบริเวณ จ.บึงกาฬ หนองคาย นครพนม ยังคงมีปริมาณน้ำฝนสะสมอยู่ที่ 100 – 150 มม. ภาคเหนือตอนบน ภาคกลางตอนบน ภาคตะวันออกเฉียงเหนือตอนกลาง บริเวณจ.ชัยภูมิ นครราชสีมา บุรีรัมย์ ขอนแก่นตอนล่างยังคงมีปริมาณน้ำฝนสะสมน้อยกว่า 10 มม. ภาคกลางด้านตะวันออกบริเวณ จ.กาญจนบุรี สุพรรณบุรี ราชบุรี และเพชรบุรี มีปริมาณน้ำฝนสะสมน้อยกว่า 10 มม.        ส่วนภาคใต้ฝั่งตะวันออกบริเวณ จ.สุราษฏร์ธานี นครศรีธรรมราช พัทลุง สงขลา ยังคงมีปริมาณน้ำฝนสะสมน้อยกว่า 15 มม. ยังคงมีความต้องการน้ำเพิ่มเติมอีก ทั้งนี้กรมฝนหลวงและการบินเกษตรจะเร่งดำเนินการช่วยเหลือในพื้นที่ดังกล่าวทันทีเมื่อสภาพอากาศเหมาะสม